CELEX: 32015R2030
Language: da
Date: 2015-11-13
Title: Kommissionens forordning (EU) 2015/2030 af 13. november 2015 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I (EØS-relevant tekst)

14.11.2015   
            
            
               DA
            
            
               Den Europæiske Unions Tidende
            
            
               L 298/1
            
         KOMMISSIONENS FORORDNING (EU) 2015/2030
   af 13. november 2015
   om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (1), særlig artikel 14, stk. 3, og
   ud fra følgende betragtninger:
   
               (1)
            
            
               Forordning (EF) nr. 850/2004 gennemfører de forpligtelser i EU-lovgivningen, der følger af Stockholmkonventionen om persistente organiske miljøgifte, som blev godkendt ved Rådets afgørelse 2006/507/EF (2), og af Aarhusprotokollen fra 1998 om persistente organiske miljøgifte (i det følgende benævnt »protokollen«) til 1979-konventionen om grænseoverskridende luftforurening over store afstande om persistente organiske miljøgifte (i det følgende benævnt »CLRTAP«), som blev godkendt ved Rådets afgørelse 2004/259/EF (3).
            
         
               (2)
            
            
               Med afgørelse 2009/2 (4), som blev vedtaget af CLRTAP's eksekutivorgan ved dets 27. møde den 14.-18. december 2009, blev korte chlorparaffiner (i det følgende benævnt »SCCP«) udpeget som en persistent organisk miljøgift. De blev derfor tilføjet til protokollen med henblik på udfasning, dog med to undtagelser: anvendelse som brandhæmmende middel i transportbånd i mineindustrien eller i fugemasse til dæmninger og diger. Afgørelse 2009/2 pålægger parterne i protokollen at udfase disse to anvendelser, så snart egnede alternativer forefindes. Afgørelse 2009/2 er gennemført i EU-lovgivningen ved Kommissionens forordning (EU) nr. 519/2012 (5), som opførte SCCP i bilag I til forordning (EF) nr. 850/2004.
            
         
               (3)
            
            
               Punktet om SCCP i bilag I til forordning (EF) nr. 850/2004 fastlægger en undtagelse for fremstilling, markedsføring og anvendelse af SCCP i transportbånd i mineindustrien og i fugemasse til dæmninger og diger. For at overholde afgørelse 2009/2 og i henhold til det pågældende punkt skal Kommissionen, så snart der foreligger nye oplysninger om detaljer i anvendelser og sikrere alternative stoffer eller teknologier for anvendelserne, tage dispensationerne op til vurdering med sigte på at afvikle de tilbageværende anvendelser af SCCP. En sådan vurdering, der er obligatorisk i henhold til afgørelse 2009/2, er også i overensstemmelse med artikel 14, stk. 3, i forordning (EF) nr. 850/2004.
            
         
               (4)
            
            
               I overensstemmelse med afgørelse 2009/2 og punktet om SCCP i bilag I til forordning (EF) nr. 850/2004 bør vurderingen af dispensationerne være fokuseret på, om der findes egnede alternativer til de to tilbageværende anvendelser. Når sådanne alternativer er udpeget, bør undtagelserne udgå af punktet.
            
         
               (5)
            
            
               I 2010 forelagde Nederlandene et dossier om SCCP med titlen Evaluation of Possible Restrictions on Short Chain Chlorinated Paraffins (i det følgende benævnt »dossieret«) (6). I dossieret blev der udpeget en række alternativer, som kunne anvendes i stedet for SCCP i transportbånd i mineindustrien eller i fugemasse til dæmninger og diger. Dossieret tager hensyn til resultaterne af en offentlig høring, som blev gennemført i Nederlandene i forbindelse med dossierets udarbejdelse.
            
         
               (6)
            
            
               Blandt de forskellige udpegede alternativer er de bedst kendte de mellemlange og lange chlorparaffiner (MCCP og LCCP), hvorved MCCP tilsyneladende foretrækkes af de fleste brugere. Både MCCP og LCCP har en kombination af brugsegenskaber, der ligner SCCP's brugsegenskaber. Andre tilgængelige alternative stoffer omfatter organophosphat-flammehæmmere, og phosphat-blødgørere, uorganiske flammehæmmere og flere andre.
            
         
               (7)
            
            
               I løbet af den offentlige høring gav nogle europæiske virksomheder udtryk for, at en overgang til alternative midler måske ikke kommer til at foregå uden problemer og at en nyformulering kan tage lang tid. Der er dog eksempler på europæiske virksomheder, som er begyndt at bruge alternativer uden store vanskeligheder. Navnlig for så vidt angår de to anvendelser, der er undtaget i medfør af forordning (EF) nr. 850/2004, har en stor producent af transportbånd angivet, at overgangen til MCCP er forløbet glat og kun har medført små omkostninger. Parallelt med forberedelsen af høringen arbejdede to andre virksomheder også på at finde alternativer.
            
         
               (8)
            
            
               I 2013 hørte Kommissionen de relevante interessenter i mineindustrien. Høringen viste, at transportbånd, der indeholder SCCP, ikke længere anvendes af branchen i forbindelse med minedrift.
            
         
               (9)
            
            
               Hvad angår fugemasse til dæmninger og diger, som indeholder SCCP, så lader det ikke til, at de fremstilles, markedsføres eller anvendes i Unionen. De berørte interessenter har faktisk allerede i 2008 angivet til Det Europæiske Kemikalieagentur (7), at SCCP ikke lod til at blive brugt eller var ved at blive udfaset for fugemasses vedkommende (herunder også fugemasse til dæmninger og diger).
            
         
               (10)
            
            
               I juni 2012 erklærede den eneste kendte virksomhed, der indberettede fremstilling af SCCP i medfør af Europa-Parlamentets og Rådets forordning (EF) nr. 1907/2006 (8), at den havde standset fremstillingen af stoffet og ikke agtede at påbegynde den igen.
            
         
               (11)
            
            
               Der er egnede alternativer til anvendelsen af SCCP i transportbånd i mineindustrien og i fugemasse til dæmninger og diger. Følgelig er Kommissionen i henhold til afgørelse 2009/2 og vurderingsklausulen i punktet for SCCP i bilag I til forordning (EF) nr. 850/2004 forpligtet til at udfase disse to anvendelser. Selv om branchen selv lader til at have udfaset de to anvendelser frivilligt, bør undtagelserne i punktet udgå for at sikre fuld overensstemmelse med sigtet for den internationale aftale, nemlig at udfase brugen af persistente organiske miljøgifte.
            
         
               (12)
            
            
               Det er også påkrævet at tydeliggøre i forbindelse med SCCP, at forbuddet i artikel 3, stk. 1, i forordning (EF) nr. 850/2004 ikke gælder for transportbånd i mineindustrien og fugemasse til dæmninger og diger, der allerede var i brug senest på datoen for denne forordnings ikrafttræden.
            
         
               (13)
            
            
               Det er desuden påkrævet at tydeliggøre, at artikler, som indeholder SCCP i koncentrationer på mindre end 0,15 vægtprocent, må markedsføres og anvendes, idet denne mængde SCCP er tilladt som urenhed i en artikel produceret med MCCP.
            
         
               (14)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved Rådets direktiv 67/548/EØF (9) —
            
         VEDTAGET DENNE FORORDNING:
   Artikel 1
   Bilag I til forordning (EF) nr. 850/2004 ændres som anført i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 13. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 158 af 30.4.2004, s. 7.
   
      (2)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
   
      (3)  Rådets afgørelse 2004/259/EF af 19. februar 2004 om indgåelse på Fællesskabets vegne af protokollen til 1979-konventionen om grænseoverskridende luftforurening over store afstande angående persistente organiske miljøgifte (EUT L 81 af 19.3.2004, s. 35).
   
      (4)  C.N.556.2010.TREATIES-4.
   
      (5)  Kommissionens forordning (EU) nr. 519/2012 af 19. juni 2012 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte, for så vidt angår bilag I (EUT L 159 af 20.6.2012, s. 1).
   
      (6)  Evaluation of Possible Restrictions on Short Chain Chlorinated Paraffins (SCCPs), udarbejdet for Rijksinstituut voor Volksgezondheid en Milieu (RIVM), Nederlandene, RPA juli 2010.
   
      (7)  http://echa.europa.eu/documents/10162/13640/tech_rep_alkanes_chloro_en.pdf.
   
      (8)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93, Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
   
      (9)  Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (EFT 196 af 16.8.1967, s. 1).
   
      BILAG
      I del B i bilag I til forordning (EF) nr. 850/2004 affattes punktet om Alkaner C10-C13, chlor (korte chlorparaffiner) (SCCP) således:
      
         
                     »Alkaner C10-C13, chlor (korte chlorparaffiner) (SCCP)
                  
                  
                     85535-84-8
                  
                  
                     287-476-5
                  
                  
                     
                                 1.
                              
                              
                                 Som en undtagelse er fremstilling, markedsføring og anvendelse af stoffer eller præparater, der indeholder SCCP i koncentrationer på under 1 vægtprocent, eller artikler, der indeholder SCCP i koncentrationer på under 0,15 vægtprocent, tilladt.
                              
                           
                                 2.
                              
                              
                                 Anvendelse er tilladt for så vidt angår:
                                 
                                             a)
                                          
                                          
                                             transportbånd i mineindustrien og fugemasser til dæmninger og diger, som indeholder SCCP, og som er i brug senest den 4. december 2015, og
                                          
                                       
                                             b)
                                          
                                          
                                             andre artikler end de i litra a) omhandlede, som indeholder SCCP, og som allerede var i brug senest den 10. juli 2012.
                                          
                                       
                           
                                 3.
                              
                              
                                 For artikler omhandlet i punkt 2 finder artikel 4, stk. 2, tredje og fjerde afsnit, anvendelse.«